ธีระมงคล ปันผล0.05 บาท
ธีระมงคล อุตสาหกรรม ไฟเขียว แจกปันผลผู้ถือหุ้น ในอัตราหุ้นละ 0.05 บาท ปลายเดือนกรกฎาคมนี้
17 มิ.ย. 2553

ธีระมงคล อุตสาหกรรม ไฟเขียว แจกปันผลผู้ถือหุ้น ในอัตราหุ้นละ 0.05 บาท ปลายเดือนกรกฎาคมนี้
นายธีระชัย  ประสิทธิ์รัตนพร  กรรมการผู้จัดการ บริษัท ธีระมงคล อุตสาหกรรม หรือ TMI เปิดเผยว่า ผลการประชุมคณะกรรมบริษัท เมื่อวันที่ 16 มิถุนายน 2553 มีมติอนุมัติให้บริษัทจ่ายเงินปันผล สำหรับผลการดำเนินงาน งวดปี 2552 (1 ม.ค.-31 ธ.ค.52) ในอัตราหุ้นละ 0.05 บาท ให้กับผู้ถือหุ้นจำนวน 320 ล้านหุ้น คิดเป็นจำนวนเงินทั้งสิ้น 16 ล้านบาท โดยในปี 2552 บริษัทมีกำไรสุทธิ 23.63 ล้านบาท 
ทั้งนี้ บริษัทจะเสนอต่อที่ประชุมผู้ถือหุ้นเพื่อพิจารณา และลงมติอนุมัติการจ่ายเงินปันผลดังกล่าว ต่อไปโดยกำหนดรายชื่อผู้ถือหุ้นที่มีสิทธิเข้าร่วมประชุม (Record Date) เพื่อพิจารณามติดังกล่าวในวันที่ 2 กรกฎาคม 2553 และกำหนดวันประชุมวิสามัญผู้ถือหุ้นในวันที่ 20 กรกฎาคม 2553 เวลา 09.00 น. ณ โรงแรมเซ็นทรัลเพลส จ.สมุทรสาคร  ทั้งนี้จะปิดสมุดทะเบียนพักการโอนหุ้นเพื่อกำหนดสิทธิรับเงินปันผลในวันที่ 5 กรกฎาคม 2553 และกำหนดจ่ายเงินปันผลวันที่ 30 กรกฎาคม 2553
นายสมภพ  ศักดิ์ พันธ์พนม  ประธานเจ้าหน้าที่บริหาร  บริษัท แอสเซท โปร  แมเนจเม้นท์ จำกัด หรือ APM ในฐานะที่ปรึกษาทางการเงิน กล่าวว่า อัตราการจ่ายเงินปันผลในครั้งนี้คิดเป็นสัดส่วนการจ่ายประมาณ 68% ของกำไรสุทธิประจำปี 2552 ซึ่งเป็นผลการดำเนินงานของปีที่แล้ว ประกอบกับไตรมาสที่ 1 ปี 2553 มีผลประกอบการกำไรอยู่ในเกณฑ์ที่ดี และมีการระดมทุนในตลาดหลักทรัพย์ เอ็ม เอ ไอ เมื่อวันที่ 14 พฤษภาคม ที่ผ่านมา ทำให้บริษัทมีสภาพคล่องทางการเงินเพียงพอต่อการขยายการดำเนินธุรกิจต่อไปในอนาคต